CELEX: 62017CN0454
Language: et
Date: 2017-07-27 00:00:00
Title: Kohtuasi C-454/17 P: Vincent Piessevaux 27. juuli 2017 esitatud apellatsioonkaebus Üldkohtu (esimese koja) 17. mai 2017. aasta otsuse peale kohtuasjas T-519/16: Vincent Piessevaux versus Euroopa Liidu Nõukogu

6.11.2017   
            
            
               ET
            
            
               Euroopa Liidu Teataja
            
            
               C 374/14
            
         Vincent Piessevaux 27. juuli 2017 esitatud apellatsioonkaebus Üldkohtu (esimese koja) 17. mai 2017. aasta otsuse peale kohtuasjas T-519/16: Vincent Piessevaux versus Euroopa Liidu Nõukogu
   (Kohtuasi C-454/17 P)
   (2017/C 374/19)
   Kohtumenetluse keel: prantsuse
   
      Pooled
   
   
      Apellant: Vincent Piessevaux (esindaja: advokaat L. Ponteville)
   
      Teine menetlusosaline: Euroopa Liidu Nõukogu
   
      Apellandi nõuded
   
   Apellant palub Euroopa Kohtul:
   
               —
            
            
               tühistada Üldkohtu 17. mai 2017. aasta otsus kohtuasjas T-519/16;
            
         
               —
            
            
               rahuldada apellandi nõuded, mille ta esitas Üldkohtus;
            
         
               —
            
            
               mõista mõlema menetluse kohtukulud välja teiselt menetlusosaliselt.
            
         
      Väited ja peamised argumendid
   
   Apellatsioonkaebuse esimese väite kohaselt on rikutud võrdse kohtlemise põhimõtet, Euroopa Liidu ametnike personalieeskirjade artiklit 77 ja nende personalieeskirjade VIII lisa artikli 11 lõiget 2. Üldkohus rikkus õigusnormi, kui ta lükkas tagasi õigusvastasuse väite, mis puudutas nõukogu ametisse nimetava asutuse teatist personalile 113/11, millega nähti ette erand artikli 9 kolmanda lõigu viimasest lausest nõukogu 11. oktoobri 2011. aasta otsuses, millega kehtestati personalieeskirjade VIII lisa artiklite 11 ja 12 üldised rakendussätted seoses pensioniõiguste ülekandmisega („2011. aasta üldised rakendussätted“); kõnealuse erandi kohaselt jäävad 29. aprilli 2004. aasta üldised rakendussätted („2004. aasta üldised rakendussätted“) kohaldatavaks üksnes juhtudel, mil ametisse nimetav asutus on esitanud puudutatud isikule staažilisa ettepaneku ja viimane on sellega nõustunud enne 2011. aasta üldiste rakendussätete jõustumist. Vaidlustatud kohtuotsuse punktides 68-71 esitatud põhistus, mille alusel see väide tagasi lükati, on vastuolus võrdse kohtlemise põhimõtte, Euroopa liidu ametnike personalieeskirjade artikliga 77 ja nende personalieeskirjade VIII lisa artikli 11 lõikega 2.
   Apellatsioonkaebuse teise väite kohaselt moonutati hagis esitatud kolmanda, tühistamist käsitleva nõude esimest osa, rikuti aktide usaldusväärsuse nõuet, põhjendamiskohustust ja võrdse kohtlemise põhimõtet. Üldkohus rikkus õigusnormi:
   
               —
            
            
               vaidlustatud kohtuotsuse punktides 73, 74, 80 ja 81, moonutades kolmanda tühistamisnõue esimest osa ning rikkudes nõuet usaldada apellandi poolt esitatud kirjalikke seisukohti, kuna asus ebaõigesti seisukohale, et apellant oli tuginenud õiguspärase ootuse kaitse põhimõtte rikkumisele;
            
         
               —
            
            
               vaidlustatud kohtuotsuse punktides 73-100, kuna Üldkohus jättis Euroopa Kohtu põhikirja artiklit 36 eirates käsitlemata kolmanda tühistamisnõude esimese osa, mille kohaselt oli rikutud võrdse kohtlemise põhimõtet, mitte õiguspärase ootuse kaitse põhimõtet;
            
         
               —
            
            
               vaidlustatud kohtuotsuse punktides 82-100, kusjuures Üldkohus rikkus õigusnormi juhul, kui tuleb siiski asuda seisukohale, et punktid 82-100 või teatud osa neist punktidest või neis käsitletust kujutab endast vastust kolmanda tühistamisnõude esimesele osale; ta rikkus õigusnormi sellega, et lükkas tagasi apellandi väite, et 2011. aasta üldiste rakendussätete artikkel 9 on õigusvastane; viimatinimetatud väide tugines võrdse kohtlemise põhimõtte rikkumisel.